SPRÁVA KOMISIE EURÓPSKEMU PARLAMENTU A RADE o implementácii, fungovaní a účinnosti domény najvyššej úrovne .eu /* COM/2013/0804 final */





SPRÁVA KOMISIE EURÓPSKEMU PARLAMENTU A RADE o implementácii, fungovaní a účinnosti domény najvyššej úrovne .eu (Text s významom pre EHP) 1. Kontext Doména najvyššej úrovne (Top-Level Domain – TLD) .eu oslávila v apríli 2013 svoje 7. výročie. Počas týchto prvých siedmich rokov svojej existencie sa stala 11. najväčšou TLD a 6. najväčšou TLD s kódom krajiny na svete. Umiestnenie TLD .eu sa oproti predchádzajúcim rokom mierne zhoršilo z dôvodu agresívnych marketingových kampaní ďalších dvoch TLD .tk a .cn. Viac ako 3,7 milióna registrácií je dôkazom, že Európania pri výbere názvu domény na svoju prezentáciu na internete vnímajú TLD .eu ako hodnotnú možnosť. Táto správa Európskemu parlamentu a Rade sa týka implementácie, účinnosti a fungovania TLD .eu za posledné dva roky. Komisia je v súlade s článkom 8 nariadenia (ES) č. 733/2002 o zavedení domény najvyššej úrovne „.eu“ povinná predložiť Európskemu parlamentu a Rade správu rok po prijatí uvedeného nariadenia a potom každé dva roky. Táto správa nasleduje po správach z rokov 2007[1], 2009[2] a 2011[3] a zaznamenáva vývoj TDL .eu od 1. apríla 2011 do 31. marca 2013. 2. Právny rámec a základné zásady domény .eu TLD .eu sa zriadila týmito právnymi aktmi: – nariadením Európskeho parlamentu a Rady (ES) č. 733/2002 z 22. apríla 2002 o zavedení domény najvyššej úrovne „.eu“ (v znení zmien)[4] (rámcové nariadenie), – nariadením Komisie (ES) č. 874/2004 z 28. apríla 2004, ktorým sa stanovujú pravidlá verejnej politiky týkajúce sa implementácie a funkcií domény najvyššej úrovne .eu a zásady, ktorými sa riadi registrácia (v znení zmien)[5] (vykonávacie nariadenie). V období, na ktoré sa vzťahuje správa, sa prijalo korigendum k nariadeniu Komisie (ES) č. 560/2009, ktorým sa zmenilo nariadenie Komisie (ES) č. 874/2004 s cieľom zaviesť na TLD .eu internacionalizované názvy domén (Internationalised Domain Names – IDN). Cieľom tohto korigenda bolo opraviť zjavné chyby v zozname rezervovaných názvov domén, ktorý sa nachádza v prílohe. Korigendum bolo prijaté 20. marca 2012. Register EURid (Európsky register internetových domén), ktorý vybrala Komisia[6], je zodpovedný za organizáciu, správu a riadenie TLD .eu. Ide o nezávislú organizáciu, ktorá prijíma všetky potrebné rozhodnutia samostatne v súlade s rámcovým nariadením[7]. V čase prípravy tejto správy útvary Komisie posudzovali potrebu zmeniť nariadenie Komisie (ES) č. 874/2004 tak, aby obsahovalo ustanovenia týkajúce sa zoskupovania homoglyfov, pristúpenia Chorvátska k EÚ a skutočnosti, že Srbsko, Čierna Hora a bývalá Juhoslovanská republika Macedónsko (FYROM) sú teraz kandidátmi na pristúpenie k EÚ, prístupu členov EZVO a EHP k registrovaným názvom pod doménou .eu a opráv niektorých rezervovaných názvov obsahujúcich nemecké ostré s (ß) a grécku sigmu na konci slova (ς). 3. Registrácia a používanie názvov domén .eu V období, na ktoré sa vzťahuje správa, miera využívania TLD .eu konštantne narastala zároveň s ďalšími európskymi TLD s kódmi krajín. Počet registrácií TLD .eu dosiahol 3,7 milióna, vďaka čomu sa táto doména stala jedenástou najväčšou TLD na svete a štvrtou najpopulárnejšou ccTLD (country code TLD – TLD s kódom krajiny) v Európe. To predstavuje nárast o 0,3 milióna registrácií od poslednej správy predloženej Európskemu parlamentu a Rade. Len domény .de (Nemecko), .uk (Spojené kráľovstvo) a .nl (Holandsko) majú v súčasnosti v Európe silnejšie postavenie z hľadiska počtu registrácií. V celosvetovom meradle majú väčší počet registrácií domény .com, .net, .org a .info a dve ccTLD .tk (Tokelau ) a .cn (Čína) (pozri prílohu 1). Najväčšie trhy s doménou .eu sú v Nemecku (30,4 %), Holandsku (13 %), Francúzsku (9,1 %), Spojenom kráľovstve (9 %) a Poľsku (6,5 %) (pozri prílohu 4). Veľkosť trhu s doménou .eu vo viacerých krajinách EÚ kolísala. Napriek hospodárskej a finančnej kríze sa však rast počtu TLD .eu stabilizoval a v niektorých krajinách sa dokonca zvýšil. Miera obnovovania názvov domén .eu zostáva na priemernej úrovni 80 %, pričom priemer v celom odvetví je 73 %. V priebehu posledných 5 rokov sa v tomto odvetví zintenzívnil konkurenčný boj, a to po liberalizácii niektorých ccTLD a zavedení nových TLD alebo rebrandingu existujúcich TLD, napríklad .co alebo .me. Príchod viac než 1 000 nových generických TLD (gTLD) bude navyše pre trh veľkým šokom a pravdepodobne rozvráti súčasné obchodné modely, čím sa ešte viac zintenzívni konkurenčný boj v odvetví. Vzhľadom na historické trendy a súčasnú situáciu na trhu je cieľom registra EURid zachovať konštantnú mieru rastu počtu registrácií na úrovni približne 5 – 8 % ročne. Register má ročný marketingový a komunikačný plán, pomocou ktorého dosahuje tieto ciele. 4. Internacionalizované názvy domén (IDN) 4.1. IDN .eu Zavedenie IDN na najvyššej úrovni, teda napravo od poslednej bodky v názve domény, patrí do právomoci spoločnosti ICANN[8]. Spoločnosť ICANN 16. novembra 2009 začala zrýchlený postup pre IDN na TLD s kódom krajiny[9], aby uľahčila zavádzanie internetových domén najvyššej úrovne predstavujúcich kódy krajín (napr. .gr, .bg, .eu), ktoré tvoria iné ako latinské znaky (napr. cyrilika, grécke písmo, arabské a čínske znaky). Postup zahŕňa tri kroky: i) register krajiny požiada o možnosť používať reťazec IDN (pridelená verzia jeho TLD s kódom krajiny [cc] v inom písme), poskytne dôkaz podpory internetovej komunity na svojom území („podpora komunity“) a zdôvodnenie svojho výberu (kritérium „výpovednej hodnoty“); ii) spoločnosť ICANN potom posúdi požadovaný reťazec a postúpi ho nezávislému výboru, ktorý skontroluje, či neexistuje možnosť konfliktu s existujúcimi reťazcami TLD (kritérium „nejednoznačnosti“); iii) po schválení sa nový reťazec pridelí registru („delegovanie“). Register EURid predložil v máji 2010 spoločnosti ICANN žiadosť o registráciu TLD .eu v cyrilike a gréckom písme. Táto žiadosť nasledovala po tom, ako Cyprus, Grécko a Bulharsko[10] predložili Komisii svoje preferované verzie prípony .eu (.ευ v gréčtine a .ею v cyrilike). Spoločnosť ICANN potvrdila splnenie prvých dvoch kritérií (podpora komunity a výpovedná hodnota). Vo februári 2012 oddelenie IANA spoločnosti ICANN informovalo register EURid, že posúdenie reťazca v cyrilike (.ею) bolo úspešne skončené, ale že grécky reťazec v rámci tohto postupu nevyhovel kroku technického posúdenia, pretože je „buď vizuálne totožný, alebo vizuálne zameniteľný s aspoň tromi reťazcami podľa normy ISO 646-BV: .eu, .ev a .ev“. Komisia dala registru EURid pokyn, aby pozastavil prípadnú žiadosť o delegovanie reťazca v cyrilike (.ею), kým sa nevyriešia otázky spojené s gréckym reťazcom (.ευ), pretože by sa to mohlo interpretovať ako akceptovanie rozhodnutia spoločnosti ICANN. V auguste 2012 register EURid predložil spoločnosti ICANN štúdiu o vizuálnom stvárnení gréckeho reťazca (.ευ). V štúdii sa na základe kognitívnej neurovedy dospelo k záveru, že riziko, že grécky reťazec (.ευ) sa bude mýliť s reťazcami uvedenými v posúdení spoločnosti ICANN, je veľmi malé, a to hlavne v prípade uplatnenia zásady, že písmo druhej úrovne musí zodpovedať písmu najvyššej úrovne. Organizácia ccNSO (Country Code Names Supporting Organisation – Organizácia na podporu názvov s kódom krajiny) medzitým pokročila v procese rozvoja politiky zrýchleného postupu zavádzania IDN na ccTLD s cieľom zaviesť odvolací proces pre odmietnuté reťazce, aby ich mohol opakovane posúdiť panel lingvistických expertov. V čase prípravy tejto správy prechádza odporúčanie organizácie ccNSO týkajúce sa revízie postupu zavádzania IDN na ccTLD procesom hlasovania v rade ccNSO. Následne bude predložené členom organizácie ccNSO a výboru ICANN a bude sa o ňom znova hlasovať. 5. Fungovanie registra 5.1. Register Komisia po výzve na vyjadrenie záujmu vymenovala v roku 2003 EURid za register .eu[11]. Dňa 12. októbra 2004 Komisia a register EURid uzatvorili zmluvu o koncesii na poskytovanie služieb, ktorá bola v roku 2009 obnovená do 12. októbra 2014. EURid je celoeurópska nezisková organizácia s hlavným sídlom v Diegeme (Belgicko) a regionálnymi pobočkami v Štokholme, Prahe a Pise[12]. 5.2. Vzťahy s registrátormi Samotný register .eu nefunguje ako registrátor[13]. Hlavnou prioritou registra EURid je aj naďalej poskytovať kvalitné služby svojim 780 akreditovaným registrátorom (elektronickým podateľniam). Počet akreditovaných registrátorov sa znížil po konsolidácii niektorých registrátorských účtov v uplynulých dvoch rokoch. Register EURid pravidelne vyhodnocuje spokojnosť registrátorov domény .eu. Podľa posledného prieskumu spokojnosti registrátorov v rámci domény .eu, ktorý sa uskutočnil v 4. kvartáli 2012, bolo 95 % respondentov spokojných alebo mimoriadne spokojných (2011: 93 %). Pri otázke, či chcú radšej pokračovať vo využívaní registra EURid než prejsť k inému poskytovateľovi, dalo 80 % respondentov hodnotenie aspoň 8 z 10. Investícia do domény .eu sa aj naďalej považuje za rozumnú a toto vnímanie sa prejavilo aj vyšším podielom kladného hodnotenia (47 % opýtaných zákazníkov ohodnotilo tento aspekt známkou aspoň 8 z 10, kým v roku 2010 to bolo 44 %). Register EURid navyše začal komunikovať s komunitou registrátorov prostredníctvom sociálnych médií vrátane Facebooku, Twittera a kanála YouTube[14], kde si možno pozrieť viac než 100 videí s výpoveďami týkajúcimi sa domény .eu. Počas uplynulých dvoch rokov register pracoval na zavedení zmien v obchodných postupoch a postupoch presunu, ktoré nadobudli účinnosť 21. novembra 2012, na funkcii uzamknutia registra, ktorá ďalej zvyšuje bezpečnosť názvov domén .eu, na zavedení viacročných registrácií od 7. apríla 2011 (počas 1. kvartálu 2013 sa uskutočnilo 6 466 nových registrácií s registračným obdobím viac než jeden rok, čo predstavovalo 3,1 % všetkých nových registrácií v 1. kvartáli; tento podiel zodpovedá objemu viacročných registrácii pod inými TLD) a na ponuke nových služieb svojim registrátorom. V priebehu uplynulých dvoch rokov register naviazal partnerstvo so svojimi registrátormi v záujme propagácie TLD .eu prostredníctvom spolufinancovaného marketingového programu a iných systémov stimulov. Program je medzi registrátormi čoraz úspešnejší a zaviedli ho aj iné registre. Register sa navyše snažil zvyšovať informovanosť o doméne .eu prostredníctvom špeciálnych ukážkových akcií a plagátovej kampane na štyroch európskych letiskách (v Bruseli, v Kodani, na letisku Linate v Miláne a v Mníchove). Všetky kampane sa nachádzajú aj na vlastnej marketingovej webovej stránke registra (ambitionhasanaddress.eu), kde používatelia internetu nájdu výpovede spoločností a jednotlivcov, ktorí si na prezentovanie svojich produktov a seba online zvolili názov domény .eu. 5.3. Finančná situácia Finančná situácia registra .eu bola v období, na ktoré sa vzťahuje správa, stabilná. Finančná sila registra je kľúčovým prvkom pri zaručení dôveryhodnosti domény .eu. Komisia pozorne sleduje finančnú situáciu registra v súlade s ustanoveniami právneho rámca a zmluvy o koncesii na poskytovanie služieb. Komisia svoju úlohu dohľadu vykonáva pomocou rôznych nástrojov vrátane preskúmania poznámok audítorov, štvrťročných a ročných finančných správ, štvrťročných správ o pokroku, návrhov rozpočtov a strategických a marketingových plánov. Finančné otázky sa pravidelne prediskutúvajú s registrom na štvrťročných zasadnutiach a na stretnutiach na úrovni útvarov. Na začiatku fungovania TLD .eu boli príjmy plynúce z veľkého počtu registrácií na doméne výrazne vyššie ako náklady registra. Vzniknuté ročné nadbytky sa odvádzali do rozpočtu EÚ. Register EURid postupne znižuje rôzne poplatky pre svojich registrátorov. Vo februári 2012 sa po interných a externých konzultáciách registra poplatky za opakovanú aktiváciu a presun z karantény stanovili na jednotnú úroveň 4 EUR. V dôsledku zväčšujúceho sa portfólia názvov domén sa zvýšili príjmy z obnovy názvov domén. Register sa v súlade so svojím zmluvným záväzkom zvýhodňovať ceny rozhodol od 1. januára 2013 zmeniť poplatok za obnovu a predĺženie platnosti názvu domény zo 4,00 EUR na 3,75 EUR. Kľúčové finančné aspekty registra zostali v rokoch 2011 a 2012 stabilné. Príjmy i náklady registra boli v oboch rokoch približne 13 miliónov EUR. Čistý finančný výsledok bol preto v porovnaní s predchádzajúcimi rokmi vyváženejší – v účtovnom roku 2011 sa do rozpočtu EÚ odviedol nadbytok 772 892 EUR a v roku 2012 to bolo 443 117 EUR. Komisia dôkladne preskúmala zmeny plánovaných a skutočných nákladov registra, predovšetkým zmeny nákladov súvisiacich s marketingom (2,8 milióna EUR v roku 2011 a 2,7 milióna EUR v roku 2012) a ľudskými zdrojmi (4,0 milióna EUR v roku 2011 a 4,4 milióna EUR v roku 2012). Nárast nákladov sa odôvodnil nutnosťou zvýšiť kvalitu služieb a úroveň bezpečnosti. Register má štyri druhy finančných rezerv: odpisový fond, investičný fond, sociálny fond a fond na pokrytie právnych záväzkov. V období, na ktoré sa vzťahuje správa, bola celková úroveň rezerv stabilná: 5,4 milióna EUR v roku 2011 a 5,0 milióna EUR v roku 2012. Na konci roka 2012 sa táto celková suma rezerv rozdelila medzi odpisový fond (1,0 milióna EUR), investičný fond (0,5 milióna EUR), sociálny fond (2,7 milióna EUR) a fond na pokrytie právnych záväzkov (0,8 milióna EUR). Suma 150 000 EUR sa navyše pridala na podporu a stimuláciu alternatívneho riešenia sporov. 5.4. Kontinuita, pružnosť a kvalita prevádzky 5.4.1. Kontinuita prevádzky Dňa 12. decembra 2012 register EURid úspešne uskutočnil neohlásený test v rámci plánu kontinuity prevádzky s cieľom odskúšať svoje schopnosti v oblasti krízového riadenia. Test bol zameraný na presun služieb EPP, extranetu pre registrátorov, DAS pre registrátorov a WHOIS pre registrátorov z jedného dátového centra do druhého a naspäť. Vplyv na infraštruktúru registrátorov bolo minimálny – dočasné prerušenie na približne 15 minút – za predpokladu, že registrátori uplatňujú najlepšie postupy, ktoré register EURid zaviedol v rámci testu plánu kontinuity prevádzky v roku 2011. Použitie presne stanovených názvov domén (Fully Qualified Domain Name – FQDN) v rámci služieb registrátorom zaistilo transparentnú náhradu v priebehu presunu. Po simulácii problému v hlavnom dátovom centre sa register EURid presunul do druhého dátového centra prostredníctvom aktualizácie DNS. Po propagácii tejto zmeny boli správne služby registrátorom prístupné do 10 minút za predpokladu, že registrátori používali FQDN (v opačnom prípade bola potrebná manuálna aktualizácia). Po dvoch hodinách register EURid aktualizoval FQDN tak, aby znova smerovali do hlavného dátového centra. Systémy sa postupne presunuli späť do hlavného dátového centra, keď servery DNS registrátorov domény .eu zachytili FQDN. Audit celého testu vykonala spoločnosť PricewaterhouseCoopers. 5.4.2. Bezpečnosť Register EURid organizuje školiace semináre[15] pre registrátorov domény .eu, ktorých cieľom je podnietiť ich, aby odporúčali protokol DNSSEC (protokol na ochranu používateľov internetu pred falošnými údajmi DNS) svojim zákazníkom, ktorí ho následne šíria medzi internetovými aktérmi (poskytovateľmi internetových služieb, správcami webových stránok atď.). V roku 2013 bola zavedená takzvaná redukcia v dôsledku využívania DNSSEC (zľava 0,02 EUR mesačne z poplatku za názov domény za každý správne podpísaný názov domény) na zvýšenie podpory používania protokolu DNSSEC na úrovni registrátorov. 5.4.3. Phishing a iné škodlivé činnosti Register denne uplatňuje opatrenia na boj proti phishingu a iným druhom škodlivých činností na internete[16]. Každý deň sa kontroluje predovšetkým to, či názvy domén spĺňajú kritériá oprávnenosti[17], a nové registrácie sa preverujú, či sa v rámci nich nevyskytli podozrivé vzory alebo iné anomálie. Súkromné bezpečnostné organizácie alebo verejné orgány takisto denne informujú register o podozrivom alebo preukázateľne chybnom konaní[18]. Výsledkom môže byť zrušenie podozrivého názvu domény. V období, na ktoré sa vzťahuje táto správa, sa vďaka opatreniam prijatým registrom výrazne znížil počet zrušených podozrivých názvov domén: z 2 v januári 2011 (oproti 81 v januári 2010) na žiadne vo 4. kvartáli 2012[19]. Register navyše posilnil dialóg s orgánmi presadzovania práva v záujme predchádzania možným zneužitiam systému domény .eu a boja proti nim. To viedlo k uzatvoreniu memoranda o porozumení medzi Komisiou, tímom CERT-eu a registrom EURid, ktoré bolo podpísané v októbri 2012. 5.5. Profil používateľa domény .eu Spotrebitelia sa registrujú na doméne .eu z mnohých dôvodov (obchodné účely, spoločenské aktivity, prítomnosť inštitúcií na internete atď.). Z najnovšej správy[20] o používaní webových stránok s TLD .eu vyplýva, že približne 31,4 % týchto dôvodov súvisí s podnikaním. Tretí rok za sebou sa potvrdil silný obchodný profil domény .eu, čím sa upevnilo jej jedinečné postavenie TLD pre podniky a MSP s cezhraničným rozmerom. V správe sa dospelo k záveru, že staršie generické domény najvyššej úrovne (gTLD) majú stále rôzne profily. Hlavným príkladom je doména .org, ktorá ma veľmi vysoké percento komunitných webových stránok. Domény gTLD sa tým líšia od národných domén najvyššej úrovne s kódom krajiny (ccTLD), ktoré sa všetky používajú na veľmi podobné účely. Doména .eu má veľa spoločného s ccTLD aj s niektorými gTLD (najmä .net, ale aj .biz a .com). 5.6. Právne konania a spory súvisiace s názvami domén 5.6.1. Prípady na Všeobecnom súde a na Súdnom dvore Európskej únie Všeobecný súd: žiadne. Súdny dvor Európskej únie: 1 prejudiciálne konanie. Odvolací súd v Bruseli postúpil dve otázky vo veci lensworld.eu – vec C-376/11 Pie Optiek/Bureau Gevers – Súdnemu dvoru EÚ. Dňa 19. júla 2012 Súdny dvor EÚ rozhodol, že: „článok 12 ods. 2 tretí pododsek nariadenia Komisie (ES) č. 874/2004 z 28. apríla 2004, ktorým sa stanovujú pravidlá verejnej politiky týkajúce sa implementácie a funkcií domény najvyššej úrovne .eu a zásady, ktorými sa riadi registrácia, sa má vykladať v tom zmysle, že v prípade, ak je dotknutým prednostným právom právo z ochrannej známky, pojem ,nadobúdateľ licencie prednostných práv‘ nezahŕňa osobu, ktorú majiteľ dotknutej ochrannej známky oprávnil iba na to, aby vo vlastnom mene, ale na účet tohto majiteľa ochrannej známky zaregistrovala názov domény totožný alebo podobný s uvedenou ochrannou známkou, bez toho, aby bola táto osoba oprávnená ochrannú známku obchodne používať v súlade s jej vlastnými funkciami.“ Očakáva sa, že odvolací súd v Bruseli vydá konečné rozhodnutie na jeseň roku 2013. 5.6.2. Postup alternatívneho riešenia sporov Všetky spory medzi držiteľmi názvov domén .eu alebo žaloby proti rozhodnutiam registra .eu možno postúpiť poskytovateľovi alternatívneho riešenia sporov (Alternative Dispute Resolution – ADR)[21], ktorým je rozhodcovský súd v Prahe (český rozhodcovský súd)[22]. Väčšina sťažností sa predkladá proti držiteľom názvov domén .eu. Dôvodom je to, že akákoľvek strana môže začať konanie ADR proti držiteľovi názvu domény, ak považuje jeho registráciu za špekulatívnu alebo vykonanú na účely zneužitia, ako sa uvádza v článku 21 nariadenia Komisie č. 874/2004. Počas posledných dvoch rokov sa za každý kvartál predložilo v priemere 12 prípadov[23] (pozri prílohu 3). V roku 2011 český rozhodcovský súd vydal 52 rozhodnutí. Prijatých bolo 73 % sťažností. V roku 2012 český rozhodcovský súd vydal 44 rozhodnutí. Prijatých bolo 81% sťažností. Výška poplatkov za konania ADR je založená na zásade úhrady nákladov[24]. Dňa 27. júna 2012 český rozhodcovský súd a register .eu oznámili špeciálne zníženie poplatkov, aby postup alternatívneho riešenia sporov (ADR) týkajúcich sa domény .eu ešte viac sprístupnili európskej verejnosti. Náklady na základné konanie sa od 1. júla 2012 znížili o 50 % v reakcii na odporúčania externého auditu služby alternatívneho riešenia sporov týkajúcich sa domény .eu („Postup alternatívneho riešenia sporov (ADR) týkajúcich sa domény .eu funguje dobre, ale podľa auditu by sa znížením poplatkov ešte viac zvýšila viditeľnosť služby a zlepšil by sa prístup k nej.“). Od zavedenia zníženého poplatku v júli 2012 sa priemerný počet predložených prípadov ADR za mesiac zvýšil o 80 %. 5.6.3. Súdne konania V období, na ktoré sa vzťahuje správa, bol register EURid stranou v týchto prípadoch: Zheng: Spoločnosť Zheng sa odvolala proti rozhodnutiu Všeobecného súdu v Bruseli. Odvolací súd v Bruseli vo svojom rozhodnutí z 21. septembra 2010 odvolanie zamietol. Po konečnom uzavretí súdneho prípadu v roku 2011 boli 24. októbra 2011 názvy domén, ktoré mala v držbe spoločnosť Zheng (viac než 9 000), uvoľnené na všeobecnú registráciu. Prípad je ukončený. Ovidio: Strany dosiahli urovnanie vo februári 2011, čo oficiálne zaznamenal Všeobecný súd v Bruseli počas ukončenia všetkých prebiehajúcich konaní 9. septembra 2011. Spoločnosť Ovidio zaplatila v rámci urovnania registru EURid 45 000 EUR. Prípad je ukončený. Topeu (okrem iného sex.eu): Dňa 4. augusta 2011 bolo vynesené rozhodnutie odvolacieho súdu v Bruseli proti maďarskej spoločnosti Sex Bt. Odvolacia lehota sa skončila 4. decembra 2011 a 6. decembra 2011 nadobudlo rozhodnutie odvolacieho súdu v Bruseli konečnú platnosť. Dňa 12. decembra 2011 register EURid aktivoval názov domény SEX.eu v mene prvého úspešného žiadateľa v rámci predregistrácie (tzv. Sunrise) spoločnosti Yellow Register On Line AB (ktorej prihláška bola pôvodne prijatá, ale vzhľadom na prebiehajúci súdny spor nebol názov domény až do uvedeného dátumu aktivovaný). Prípad je ukončený. 6. Registrácia v schéme EMAS V roku 2011 začal register EURid proces, prostredníctvom ktorého sa chce stať prvým registrom v Európe s osvedčením EMAS[25]. Proces registrácie sa dokončil 23. mája 2012. Registračné číslo je BE-VL-000016. Register EURid začal informovať všetky zainteresované strany o svojom záväzku v oblasti ekologickejšieho internetu prostredníctvom série iniciatív. V Európskom parlamente v Štrasburgu sa v dňoch 21. – 23. mája 2012 uskutočnilo podujatie pri príležitosti registrácie registra EURid schéme EMAS[26]. 7. Závery Model TLD .eu sa úspešne implementoval a funguje účinne. V posledných dvoch rokoch TLD .eu posilnila svoju pozíciu jednej z najväčších a najobľúbenejších domén najvyššej úrovne v Európe a na celom svete. Napriek nepretržitému, hoci pomalšiemu nárastu 27 národných TLD s kódom krajiny v členských štátoch a dostupnosti generických TLD ako .com a .org doména .eu naďalej zaznamenáva úspechy. V čase, keď bude táto správa odoslaná Európskemu parlamentu a Rade, bude Chorvátsko 28. členským štátom Európskej únie. Spoločnosť ICANN zatiaľ nedokončila zmeny v postupe posudzovania reťazcov IDN pre ccTLD, ktoré umožnia opätovné posúdenie zamietnutých reťazcov (domény .ευ v gréčtine, ktorá má údajne mätúcu podobnosť s inými reťazcami). Komisia naliehavo vyzvala spoločnosť ICANN, aby tento postup dokončila čo najskôr. Jednoznačne sa vyslovila za to, aby sa vypracovali také budúce pravidlá zavedenia „stálej“ žiadosti o IDN, ktorými sa zabráni neopodstatneným odkladom. Je to jedna z otázok verejnej politiky, ktorú Komisia bude aj naďalej otvárať na pôde Vládneho poradného výboru, ktorý funguje ako poradca spoločnosti ICANN. Finančná situácia registra zostala v rokoch 2011 a 2012 stabilná. Systém ADR, ktorý zabezpečuje český rozhodcovský súd, umožňuje ochranu práv registrátorov vo všetkých jazykoch EÚ. Komisia monitoruje skutočné využívanie systému. Register EURid v nadväznosti na odporúčania audítorov znížil poplatok za ADR v záujme lepšej dostupnosti ADR pre jednotlivcov a MSP, ktorí majú dôvod domnievať sa, že ich názvy domény .eu nezákonne zaregistrovali tretie strany. V nadchádzajúcich rokoch by mal register pracovať na tom, aby rôzne cieľové skupiny vnímali TLD .eu intenzívnejšie a pozitívnejšie, aby tak zvýšil svoj podiel na európskom trhu s názvami domén a zvýšil informovanosť verejnosti o tejto TLD. Musí sa zabezpečiť stabilita a bezpečnosť pridružených služieb TLD v súlade s najlepšími štandardmi v tejto oblasti. Vzhľadom na dynamickú povahu prostredia TLD by register mal aj naďalej udržiavať a rozširovať svoj dialóg a výmenu informácií s európskou a medzinárodnou internetovou komunitou. Komisia bude naďalej úzko spolupracovať s registrom, ako je stanovené v podmienkach právneho rámca. PRÍLOHY Príloha 1: Najväčšie svetové TLD k 31. marcu 2013 Zdroj: štvrťročná správa registra EURid o pokroku, 1. kvartál 2013 PRÍLOHA 2: Registrácie domény .eu podľa kvartálov PRÍLOHA 3: Prehľad rozhodnutí českého rozhodcovského súdu v prípadoch týkajúcich sa domény .eu Vynesené rozhodnutia ADR || 2011 || 2011 Zamietnuté || Prijaté || Chybná sťažnosť || Iné (stiahnuté, urovnanie) || Počet rozhodnutí za mesiac Január || || 2 || || || 2 Február || 1 || 7 || || || 8 Marec || || 3 || 1 || 2 || 6 Apríl || || 3 || 2 || || 5 Máj || 1 || 3 || || || 4 Jún || 1 || 3 || || 1 || 5 Júl || || 5 || || || 5 August || || 1 || 1 || 1 || 3 September || || 2 || 1 || || 3 Október || 1 || 4 || || || 5 November || || 1 || || 1 || 2 December || || 4 || || || 4 Spolu || 4 || 38 || 5 || 5 || Celkový počet rozhodnutí za rok || 52 Prijaté sťažnosti || 73 % Vynesené rozhodnutia ADR || 2012 || 2012 Zamietnuté || Prijaté || Chybná sťažnosť || Iné (stiahnuté, urovnanie) || Počet rozhodnutí za mesiac Január || || 2 || 1 || 1 || 4 Február || || 2 || 1 || || 3 Marec || || 8 || || || 8 Apríl || || 3 || || 1 || 4 Máj || || 7 || || || 7 Jún || || 1 || 1 || || 2 Júl || || || || || 0 August || || || || || 0 September || || 3 || || || 3 Október || 2 || 3 || || || 5 November || || 3 || || || 3 December || 1 || 4 || || || 5 Spolu || 3 || 36 || 3 || 2 || Celkový počet rozhodnutí za rok || 44 Prijaté sťažnosti || 81 % PRÍLOHA 4: Celkový počet názvov domén .eu podľa krajiny registrátora Zdroj: štvrťročná správa registra EURid o pokroku, 1. kvartál 2013 PRÍLOHA 5: Počet domén .eu na 1 000 obyvateľov Zdroj: štvrťročná správa registra EURid o pokroku, 1. kvartál 2013 PRÍLOHA 6: Počet registrácii IDN pod doménou .eu Kvartál || Názvy IDN || Podiel Q4 2009 || 56 036 || 1,8 % Q1 2010 || 62 609 || 1,9 % Q2 2010 || 65 109 || 2,0 % Q3 2010 || 67 074 || 2,1 % Q4 2010 || 57 826 || 1,7 % Q1 2011 || 56 961 || 1,7 % Q2 2011 || 58 424 || 1,7 % Q3 2011 || 58 332 || 1,7 % Q4 2011 || 56 699 || 1,6 % Q1 2012 || 58 455 || 1,6 % Q2 2012 || 60 681 || 1,7 % Q3 2012 || 61 752 || 1,7 % Q4 2012 || 58 211 || 1,6 % Q1 2013 || 57 157 || 1,5 % Zdroj: štvrťročná správa registra EURid o pokroku, 1. kvartál 2013 [1] KOM(2007) 385 v konečnom znení, Oznámenie Komisie Európskemu parlamentu a Rade – Správa o implementácii, fungovaní a efektívnosti domény najvyššej úrovne „.eu“ (6. júla 2007). [2] KOM(2009) 303 v konečnom znení, Správa Komisie Európskemu parlamentu a Rade o implementácii, fungovaní a účinnosti TLD „.eu“ (26. júna 2009). [3] KOM(2011) 616 v konečnom znení, Správa Komisie Európskemu parlamentu a Rade o implementácii, fungovaní a účinnosti domény najvyššej úrovne „.eu“ (5. októbra 2011). [4] Nariadenie Európskeho parlamentu a Rady (ES) č. 1137/2008 z 22. októbra 2008 o prispôsobení určitých nástrojov, na ktoré sa vzťahuje postup ustanovený v článku 251 zmluvy, rozhodnutiu Rady 1999/468/ES, pokiaľ ide o regulačný postup s kontrolou – Prispôsobenie právnych aktov regulačnému postupu s kontrolou – Prvá časť (Ú. v. EÚ L 311, 21.11.2008, s. 1). [5] Nariadenie Komisie (ES) č. 1654/2005 z 10. októbra 2005 (Ú. v. EÚ L 266, 11.10.2005, s. 35), nariadenie Komisie (ES) č. 1255/2007 z 25. októbra 2007 (Ú. v. EÚ L 282, 26.10.2007, s. 16) a nariadenie Komisie (ES) č. 560/2009 z 26. júna 2009 (Ú. v. EÚ L 166, 27.6.2009, s. 3). [6] Rozhodnutie Komisie z 21. mája 2003 o dezignovaní registra domény najvyššej úrovne .eu. [7] Pozri odôvodnenia 9 a 12, článok 2 písm. a), článok 3 ods. 1 písm. c) a článok 3 ods. 2 nariadenia (ES) č. 733/2002. [8] ICANN (Internet Corporation for Assigned Names and Numbers – Internetová spoločnosť pre pridelené mená a čísla) je nezisková spoločnosť súkromného sektora. Ďalšie informácie nájdete na webovej stránke: http://www.icann.org/. [9] Viac informácií o tomto zrýchlenom postupe nájdete na webovej stránke: http://www.icann.org/en/topics/idn/fast-track/. [10] Cyprus a Grécko (október 2008), Bulharsko (február 2009). [11] Článok 3 ods. 1 písm. b) nariadenia (ES) č. 733/2002. [12] Viac informácií o registri EURid nájdete na webovej stránke http://www.eurid.eu/en/about-us. [13] Pozri článok 3 ods. 4 nariadenia (ES) č. 733/2002. [14] Facebook (EUregistry), Twitter (@Euregistry), YouTube (Europeanregistry). [15] V roku 2012 sa uskutočnili tri semináre: 17. apríla v Bratislave, 11. mája v Miláne a 31. júla v Budapešti. [16] Phishing je získavanie osobných a finančných údajov (používateľských mien, hesiel atď.) zavádzajúcimi prostriedkami, napríklad podvodnou elektronickou poštou alebo kópiami legitímnych webových stránok. Warehousing je „zadržiavanie“ názvov domén s cieľom predať ich za vyššiu cenu. Cyber-squatting je registrácia alebo používanie ochrannej známky inej osoby alebo organizácie v názve domény alebo obchodovanie s ňou so zlým úmyslom so zámerom profitovať z ochrannej známky inej osoby. Cyber-squatteri predávajú príslušné názvy domén držiteľom ochrannej známky za nadmerné ceny. Domainers je v angličtine hovorový výraz pre špekulantov s názvami domén. [17] Informácie o kritériách oprávnenosti nájdete v článku 4 ods. 2 písm. b) nariadenia č. 733/2002. Register má právo overiť platnosť registrácie (článok 3 nariadenia č. 874/2004). Registrátori sú podľa pravidiel registrácie povinní uvádzať vždy úplné a presné osobné údaje a musia mať funkčnú emailovú adresu na komunikáciu s registrom. Register si vyhradzuje právo zrušiť názov domény s nefunkčnou adresou. [18] Napríklad spoločnosti Internet Identity, Arbor Network, MarkMonitor, Federálna jednotka na boj proti počítačovej trestnej činnosti v Belgicku, Daňová správa Ministerstva financií Spojených štátov amerických. [19] Pozri správu registra EURid za 4. kvartál 2012 na webovej stránke: http://www.eurid.eu/files/publ/quarterly_2012_Q4.pdf. [20] Website usage trends among top-level domains (Trendy používania webových stránok medzi doménami najvyššej úrovne), november 2011, dostupné na webovej stránke eurid.eu/insights. [21] Pozri článok 4 ods. 2 písm. d) nariadenia (ES) č. 733/2002 a odôvodnenie 15 a články 22 a 23 nariadenia Komisie (ES) č. 874/2004. [22] Memorandum o porozumení (z roku 2005) medzi registrom EURid a Českým rozhodcovským súdom pri Hospodárskej komore Českej republiky a Agrárnej komore Českej republiky. [23] Počet prípadov ADR, ktoré sa dostali pred Český rozhodcovský súd, od roku 2006 výrazne klesol z približne 200 za kvartál na súčasnú úroveň. [24] Pozri článok 4 ods. 2 písm. d) nariadenia (ES) č. 733/2002. [25] Schéma EÚ pre environmentálne manažérstvo a audit (Eco-Management and Audit Scheme – EMAS) je nástrojom riadenia pre spoločnosti a iné organizácie na hodnotenie, oznamovanie a zlepšovanie environmentálnej výkonnosti. [26] Viac informácii o environmentálnom záväzku registra EURid nájdete na webovej stránke: http://www.eurid.eu/en/about-us/going-green.